# Protokoll fra KABBs generalforsamling, 5. juli 2025 på Danvik folkehøgskole, Drammen

## Sak 1/25: Konstituering

Styreleder Mette Lilleeng åpnet generalforsamlingen og mintes medlemmer som har gått bort siden forrige generalforsamling.  
Navneopprop ved Inger Slang.  
Det var 59 stemmeberettigede til stede ved åpningen av generalforsamlingen.

## Sak 2/25: Godkjenning av innkalling

**Vedtak:**  
Generalforsamlingen godkjente innkallingen uten kommentarer.

## Sak 3/25: Godkjenning av saksliste

Det ble påpekt at noen som kun ønsket sakspapirene digitalt også har fått dem på punkt. Dette er lite bærekraftig.

**Vedtak:**  
Generalforsamlingen godkjente sakslisten, med rett til endringer i sakrekkefølgen.

## Sak 4/25: Valg av møtefunksjonærer

Landsstyrets forslag til møtefunksjonærer:  
Møtedirigenter: Finn Tore Eivik og Inger Slang  
Referenter: Cecilie Engedahl Wendelborg og Tor Ulland  
Tellekorps: 4 personer fra staben  
Protokollunderskrivere: Forslag fra medlemmene: Synnøve Myrdal og Inger Anne Ilebekk

**Vedtak:**  
Generalforsamlingen godkjente Landsstyrets forslag til møtefunksjonærer og valgte Synnøve Myrdal og Inger Anne Ilebekk til protokollunderskrivere.

## Sak 5/25: Godkjenning av Landsstyrets 3-årsmelding for perioden 2022–2024

3-årsmeldingen er et sammendrag av de ulike årsmeldinger for 2022, 2023 og 2024 som hver for seg er godkjent av Landsstyret. Generalsekretær Øyvind Woie orienterte om arbeidet.

**Vedtak:**

Generalforsamlingen 2025 godkjente Landsstyrets 3-årsmelding for perioden 2022, 2023 og 2024.

## Sak 6/25: Regnskap for siste periode for KABB

Generalsekretær Øyvind Woie orienterte om regnskapet for perioden 2022–2024.

**Vedtak:**

Generalforsamlingen 2025 tar resultatregnskap og balanse med noter for 2022, 2023 og 2024 til orientering.

## Sak 7/25: Budsjett for 2025 for KABB

Generalsekretær Øyvind Woie orienterte om budsjettet for 2025.

**Vedtak:**

Generalforsamlingen tar budsjett for 2025 til orientering.

## Sak 8/25: Regnskapet for KABB Produksjon AS

Generalsekretær Øyvind Woie orienterte om avviklingsregnskapet for KABB Produksjon AS.

**Vedtak:**

Generalforsamlingen tok saken til orientering.

## Sak 9/25: Strategiplan for 2025–2028

Innledning ved generalsekretær Øyvind Woie.

Hovedpunktene i strategiplanen ble gjennomgått og kommentert. Det ble foreslått noen redaksjonelle endringer og tillegg til planen:

### **Strategi for KABB 2025 – 2028**

**Hva er vår identitet**  
KABB er en frivillig, diakonal organisasjon som arbeider for å fremme aktiv deltakelse, bedre livsvilkår og bevisstheten om at personer med synsnedsettelser, lesevansker og dysleksi er en ressurs.

Vi arbeider for at alle skal ha rett og muligheter til å utøve sin tro og delta i kirkelige og andre kristne fellesskap.

KABB hjelper trossamfunn og kristne organisasjoner med tilrettelegging for å hindre at mennesker blir ekskludert på grunn av funksjonsnedsettelser.

**Formål**  
- Å skape møteplasser som gir økt selvtillit, bidra til vekst og utvikling, og styrker den enkeltes mulighet til aktiv deltakelse i samfunns- og menighetsliv.  
- Å gjøre informasjon og litteratur tilgjengelig for personer med synsnedsettelser, lesevansker og dysleksi.  
- Å påvirke kristne menigheter og organisasjoner til å utforme tilbud som er universelt utformet og inkluderende.

KABBs arbeid bygger på den felles kristne tro, slik den er uttrykt i Bibelen og Den apostoliske trosbekjennelse. Vi ønsker å formidle verdien av kristen tro.

**Visjon**

***«Tro uten barrierer»***

**Våre verdier: Likeverd, respekt og tilrettelegging**

I KABB arbeider vi for at alle mennesker skal ha lik tilgang til tro, fellesskap og kunnskap.

**Likeverd**  
Likeverd betyr at alle mennesker har samme verdi. Alle skal ha rett til å delta fullt ut i kirke- og kristenliv, og i samfunnet, på egne premisser. Vi tror at fellesskapet blir rikere når forskjeller anerkjennes, verdsettes og løftes frem. Mangfold gjør oss sterkere - både som enkeltpersoner og som fellesskap.

**Respekt**  
Respekt handler om å møte hvert menneske med forståelse, åpenhet og lydhørhet. Vi ser hele mennesket, med dets erfaringer, behov og ressurser. Respekt innebærer at vi lytter aktivt og tar på alvor det mennesker selv uttrykker som viktig for dem. I vårt arbeid skal respekt prege hvordan vi møter, samarbeider med og tjener mennesker.

**Tilrettelegging**  
Tilrettelegging er vår måte å virkeliggjøre likeverd og respekt på. Ved å fjerne barrierer og utvikle inkluderende løsninger, skaper vi muligheter for deltakelse, læring og åndelig liv for alle. Tilrettelegging handler ikke bare om å åpne dører, men om å skape fellesskap hvor alle kan bidra med sine unike gaver og styrker. Vi vet at små endringer kan åpne store rom - og vi tror at universell utforming ikke bare gagner noen få, men beriker hele fellesskapet.

Disse verdiene er ikke bare ord, men fundamentet for vårt arbeid de neste tre årene.

### Strategiske områder 2025–2028

**1. Møtepunkter og diakoni**  
Vi skal styrke og systematisere kontakten og dialogen med våre brukere og medlemmer.

Vi vil tilby samlinger og kurs med temaer knyttet til tro og funksjonsnedsettelser.

**2. Organisasjonsutvikling**  
Vi vil legge til rette for økt brukermedvirkning, frivillig arbeid og likepersonsarbeid i hele organisasjonen. KABB vil arbeide for å utvikle en trygg og åpen organisasjonskultur.

Landsstyret skal utrede hvordan KABB skal organisere sitt arbeid i fremtiden og se nærmere på hvordan KABB kan møte sine målgrupper. Styret skal legge fram konkrete forslag til generalforsamlingen 2028

**3. Tilrettelegging**  
I samarbeid med Tibi skal vi videreutvikle, sikre og drifte et godtog bredt bibliotektilbud basert på høy faglig kompetanse og kvalitet.

Vi skal etablere samarbeid med relevante aktører innen tilrettelegging og universell utforming.

Vi skal prioritere å få på plass tilrettelagte utgaver på lyd, i punktskrift og storskrift, og i digitale utgaver av:

* relevante og aktuelle utgaver av Bibelen i alle målformer og på samiske språk
* salmebøker og sangbøker til bruk i kirkelige og kristne fellesskap
* materiell og opplegg til bruk i kristen trosopplæring

## 4. Prioriterte målgrupper

**Barn og ungdom**

KABB skal arbeide aktivt for at barn og ungdom, og deres foresatte, får tilgang til og hjelp med tilrettelagt trosopplæring og kristen oppdragelse.

**Minoriteter**

Vi vil inkludere minoriteter i KABBs tilbud, og spesielt arbeide med å etablere konkrete prosjekter og samarbeid med Samarbeidsrådet for tro og livssyn (STL) og Kristent lnterkulturelt Arbeid (KIA).

**Dysleksi og leseutfordringer**

Vi vil i perioden prøve ut målrettede tilbud til personer med dysleksi og andre leseutfordringer.

### 5. Bemanning og kompetanse

Våre ansatte i KABB skal styrke kompetansen innen:

* Digitale teknologier som benyttes av synshemmede og personer med leseutfordringer.
* Punkt-, storskrift- og taktil formidling.
* Landsstyret skal foreta en helhetlig vurdering av ledelsen, de økonomiske og de administrative funksjonene i KABB.

### 6. Finansiering og innsamling

Vi vil arbeide målrettet for å øke det faste driftstilskuddet til vårt lydbokbibliotek og våre tilretteleggingstjenester.

Vi skal utforske ulike modeller for salg, samarbeid og formidling av våre innleste bøker.

Innsamlingsarbeidet skal følges opp og det skal jobbes videre med å utvikle en enkel og effektiv givertjeneste.

Vi vil arbeide aktivt for å sikre prosjektfinansiering og støtte gjennom offentlige og private ordninger, fond og legater. KABB skal samtidig sørge for å ha en forsvarlig, tilgjengelig butter for driften. Eventuelle langsiktige investeringer skal ha en tidshorisont som er lengre enn tre år.

### 7. Informasjon og interessepolitisk arbeid

Vi skal fornye nettsidene våre og utvikle en helhetlig digital strategi som er universelt utformet og godt tilrettelagt for våre målgrupper.

Vi vil tilby og utvikle gode kurs og rådgivningstjenester innen universell utforming, rettighetsarbeid og tilrettelegging til trossamfunn og kristne organisasjoner.

Vi vil videreutvikle prosjektet «Med mine øyne» som en viktig del av vårt informasjons- og profileringsarbeid, og bygge kompetanse på hvordan kulturformidling med utøvere med funksjonsnedsettelser kan styrke vårt interessepolitiske informasjonsarbeid.

**Vedtak:**

Generalforsamlingen godkjente Landsstyrets forslag til strategiplan for 2025–2028 med de innspillene og endringene som kom fram under diskusjonen.

## Sak 10/25: Fastsettelse av medlemskontingent for neste periode

Det er ikke framsatt endringsforslag for medlemskontingenten.

**Vedtak:**

Generalforsamlingen 2025 gjør ingen endringer i KABBs medlemskontingent.

## Sak 11/25: Saker til behandling

Det er lagt fram forslag om instruks for valgkomiteens arbeid. Denne ble vedtatt av Landsstyret 6. mars 2025. Generalsekretær Øyvind Woie informerte om arbeidet med instruksen.

**Vedtak:**

Generalforsamlingen tok informasjonen til orientering.

## Sak 12/25: Valg av Landsstyret

Det avholdes generalforsamling hvert tredje år, og valgordningen er slik at alle kandidatene står på valg. Det var 61 stemmeberettigede til stede ved valget.

Landsstyret har i perioden 2022–2024 bestått av:  
Mette Lilleeng, leder  
Hege Norset Blichfeldt, nestleder  
Heidi Andersen Madsen, 3. styremedlem  
Sidsel Bredvei, 4. styremedlem  
Frank Grimstad, 5. styremedlem  
Marianne Schill Reinsnes, 1. varamedlem  
Finn Tore Eivik, 2. varamedlem  
Jon Ivar Malum Dypedal, 3. varamedlem  
Heidi Vestbye, ansattes representant  
Hilde Løwén Grumstad, vara for ansattes representant

Valgkomiteens leder Magne Bjørndal orienterte om komiteens arbeid.

**Vedtak:**

Det nye styret i KABB for perioden 2025–2028 består av:

Leder: Mette Lilleeng (gjenvalg)

Nestleder: Hege Norset Blichfeldt (gjenvalg)

3. styremedlem: Sølvi Marie Risøy (ny)

4. styremedlem: Jon Ivar Malum Dypedal (ny)

5. styremedlem: Arne Tømta (ny)

1. varamedlem: Benedicte Aass (ny)

2. varamedlem: Tor Ulland (ny)

3. varamedlem: Tanita Thomassen (ny)

Ansattes representant: Heidi Vestbye

Vara for ansattes representant: Hilde Løwen Grumstad

Alle medlemmene ble valgt ved akklamasjon.

## Sak 13/25: Valg av valgkomité

Valgkomitéen har bestått av: Magne Bjørndal, leder, Kjersti Lium, medlem, Inger Anne Ilebekk, medlem, Cathrine Ahlsen, varamedlem

Valgkomitéens forslag til ny valgkomité for perioden 2025–2028:

Leder: Magne Bjørndal (gjenvalg)

Medlem: Inger Anne Ilebekk (gjenvalg)

Medlem: Kjersti Lium (gjenvalg)

Varamedlem: Synnøve Myrdal (ny)

**Vedtak:**

Valgkomitéens forslag ble valgt ved akklamasjon.

-----------------------------------

**Referenter:**  
Tor Ulland og Cecilie Engedahl Wendelborg

**Protokollunderskrivere signert 06072025**  
Inger Anne Ilebekk  
Synnøve Myrdal